**Kei te mahi tonu te tātari mate pukupuku me te rongoa i Mahuru, hāunga anō ngā aukatinga mō KOWHEORI-19**

Kīhai ngā aukatinga KOWHEORI-19 i pānga atu ki te hunga mate pukupuku i te marama o Mahuru, ki ngā tāngata rānei e maimoatia ana hei tā te pūrongo aroturuki hou i whakaputaina ai e Te Aho o Te Kahu.

Ko te hekenga o ngā rēhitatanga mate pukupuku i kitea i Hereturikōkā 2021 ka whāritea ki te pikinga o ngā tātaringa hou o te mate pukupuku i Mahuru 2021.

I paku tauwhatia ētahi o ngā tukanga tātaringa i Mahuru, ko te nuinga i te rohe o Tāmaki Makaurau.

Heoi anō, ko te pānga katoa o KOWHEORI-19 ki ngā tātaringa e tino iti iho ana i te tauwhatinga i kitea i Paengawhāwhā me Haratua 2020.

“Kei te pūrongo hou he kōrero mō te pūnaha hauora me tōna ako mō te pēhea e whakarato pai ai i ngā ratonga mate pukupuku i te wā o KOWHEORI-19,” ko tā Ahorangi Diana Sarfati te kaiwhakahaere matua o Te Aho o Te Kahu i kī ai.

“E hiahia ana au ki te mihi atu ki ngā tāngata katoa o te rāngai mate pukupuku mō rātou i whakapau kaha rā kia taea ai ngā whānau e pāngia ana ki te mate pukupuku te tātari me te whai i te maimoatanga i ngā kōeke hihiwa katoa.”

Ko tētahi arotahi mā Te Aho kia kaua a KOWHEORI-19 e whakanui atu i ngā rerenga kētanga o te whai wāhi ki ngā ratonga mate pukupuku mā te Māori, inā hoki ka kino pea te pānga mai ki te Māori nā te mate urutā rā.

“Nā tā mātou mahi aroturuki ka kitea e riro mai ana i ngā tūroro mate pukupuku Māori te maimoatanga e tika ana, he mea whakaahuru tēnei,” tā Ahorangi Sarfati.

Nō roto o te rohe o Tāmaki Makaurau i whakararu a KOWHEORI-19 i ngā mahi mātai puku puta noa i te rohe i Hereturikōkā me Mahuru.

Ko ngā maimoatanga i tautoko ā-tūmatanui pūtea nei – tae atu ki te kokoti, te hahau me te whakaora ā-pūhihi – i mahi whānui tonu i te rohe o Tāmaki Makaurau i Hereturikōkā me Mahuru 2021.

“Ka uaua tētahi tātaringa mate pukupuku ahakoa te wā, hāunga anō te wā e pā mai ana tētahi mate urutā ā-ao. E mōhio ana ahau kei te pā mai te kōhukihuki, te māharahara hoki ki ngā tāngata me ngā whānau e noho tahi ana me te mate pukupuku.”

“He mea whakatenatena te mōhio nei kua iti te pānga mai ki ngā ratonga mate pukupuku ki Tāmaki Makaurau i tēnei wā.”

He mea tino nui kia pūwerohia ērā e noho tahi ana me te mate pukupuku hei aukati i te KOWHEORI-19. He mea tino nui hoki mā ngā tūroro mate pukupuku me ō rātou whānau kāhore anō kia pūwerohia me pūwero ināia tonu nei.

“He haumaru te rongoā mā ngā tūroro mate pukupuku, he mea tino nui hoki kia hauora tonu te hunga mate pukupuku. Mehemea kāhore anō koe kia pūwerohia, tēnā koa me whakarite ā-tuihono, me waea atu rānei ki tō tākuta hei whakarite.”

Ka aroturuki tonu Te Aho o Te Kahu i te pānga mai o KOWHEORI-19 ki te tātari mate pukupuku me te maimoatanga. Ka arotahi atu te pūrongo e whai mai ana ki ngā raraunga o Whiringa-a-nuku, ā, ka whakaputaina ā tērā marama.